Vier babas in een jaar ná sy nie kon swanger raakCharlotte en haar vier babas. Foto: Facebook/Charlotte Parker ŉ Vrou van Wes-Sussex in die suide van Engeland het opslae gemaak nadat sy binne ŉ jaar lewe geskenk het aan vier babas nadat dokters glo gesê het sy sal nie natuurlik of selfs deur middel van in vitro-behandeling swanger kan raak nie. Charlotte Parker was op moedverloor se vlakte ná dokters haar meegedeel het dat haar eierseltelling so laag was dat die vrugbaarheidsbehandeling nie sonder ŉ skenker sou werk nie. Parker het gesê dit was verpletterende nuus om vas te stel dat sy so ŉ uiters lae eierseltelling het. “Dit het gevoel of al ons toekomsplanne van ons af weggeneem is,” het sy gesê. Terwyl Parker (32) en haar man, Billy (29), na moontlike skenkers gesoek het, was hulle verras om agter te kom sy het natuurlik swanger geword. Sy het ŉ week voor die eerste afspraak ŉ tuisswangerskaptoets gedoen en dit was positief. Sy het op 6 September verlede jaar aan hul seuntjie, Lewis, lewe geskenk. Die Parker-gesin. Foto: Facebook/Billy Parker Die egpaar, wat in 2014 getroud is, het voortgegaan met hul soektog na skenkers aangesien hulle graag hul gesin wou uitbrei. Weke later het die geluk hulle egter weer getref, en selfs kenners verstom, toe ŉ sonar in Januarie vanjaar bevestig het Parker het weer natuurlik swanger word – dié keer met ŉ drieling. Adam, Jamie en Ella is op 4 Augustus op 32 weke by die St. Peters-hospitaal in Chertsey, Surrey, gebore. Die drieling moes vir langer as ŉ maand in die neonatale eenheid van die hospitaal bly. Ella het by geboorte slegs 1,3 kg geweeg, terwyl die twee seuns, Adam en Jamie, effe swaarder was, onderskeidelik 1,5 kg en 1,8 kg. “Hulle was soos klein poppe,” het Parker gesê. “Lewis is nog ŉ bietjie jonk om heeltemal te verstaan dat hy drie nuwe sibbe het, maar hy is nie bekommerd nie.” Die babas is tans gesond en tuis. Parker het aan Mail Online gesê om vier babas te hê “voel soos malligheid”. “Daar is heelwat voedingstye met ongeveer 26 bottels in 24 uur en ons gaan deur omtrent 30 doeke per dag. Die dae gaan baie vinnig om. Ons gaan maar net aan met ons dinge, maar wanneer ons tyd kry om stil te raak kan ons nie anders as om oorweldig te voel deur ons vier babas nie.” “Dit is vreemd om terug te dink aan die dae toe ons gedink het ons kan nie kinders hê nie,” het sy bygevoeg. Volgens Parker het sy en haar man, ŉ sjef, skofte uitgewerk om in die nag op te staan sodat elkeen ŉ paar uur rus inkry terwyl hulle na die kinders kyk. Parker se ouers verleen ook ondersteuning. “Alles in ag genome, is dit vir ons so lekker om by die huis te wees as ŉ gesin. Ons is regtig bly om almal by die huis te hê en voel baie bevoorreg om vier gesonde en gelukkige babas te hê. “Soveel mense kry daagliks dieselfde slegte tyding as ek destyds, en dieselfde gelukkige einde is baie mense nooit beskore nie. So, ek voel baie bevoorreg. Ek het nie gedink dit is enigsins moontlik nie.”